CELEX: 32020D1705
Language: ro
Date: 2020-10-23 00:00:00
Title: Decizia (UE) 2020/1705 a Consiliului din 23 octombrie 2020 de semnare, în numele Uniunii Europene, a unui protocol referitor la serviciile internaționale regulate și serviciile internaționale regulate speciale de transport de călători cu autocarul și cu autobuzul la Acordul privind transportul internațional ocazional de călători cu autocare și autobuze (Acordul Interbus)

17.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 385/1
               
            
         DECIZIA (UE) 2020/1705 A CONSILIULUI
         din 23 octombrie 2020
         de semnare, în numele Uniunii Europene, a unui protocol referitor la serviciile internaționale regulate și serviciile internaționale regulate speciale de transport de călători cu autocarul și cu autobuzul la Acordul privind transportul internațional ocazional de călători cu autocare și autobuze (Acordul Interbus)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91, coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia 2002/917/CE a Consiliului (1), Acordul privind transportul internațional ocazional de călători cu autocare și autobuze (Acordul Interbus) (2) a fost încheiat, în numele Uniunii, la 3 octombrie 2002 și a intrat în vigoare la 1 ianuarie 2003 (3).
                  
               
                     (2)
                  
                  
                     La 16 iulie 2018, Consiliul a adoptat Decizia (UE) 2018/1195 (4) privind semnarea Protocolului referitor la serviciile internaționale regulate și serviciile internaționale regulate speciale la Acordul Interbus (denumit în continuare „protocolul”).
                  
               
                     (3)
                  
                  
                     Protocolul a fost deschis spre semnare de la 16 iulie 2018 până la 16 aprilie 2019 și a fost semnat de către Uniune la 11 aprilie 2019. Alte părți contractante la Acordul Interbus (denumite în continuare „părțile contractante”) nu au semnat protocolul înainte de expirarea perioadei de semnare. Prin urmare, protocolul nu a intrat în vigoare.
                  
               
                     (4)
                  
                  
                     La 18 februarie 2020, Consiliul a autorizat Comisia să înceapă negocieri în vederea modificării protocolului pentru a efectua anumite schimbări de ordin tehnic referitoare la semnarea și intrarea în vigoare a acestuia, precum și pentru a reflecta schimbarea denumirii uneia dintre părțile contractante.
                  
               
                     (5)
                  
                  
                     Negocierile pentru modificarea protocolului s-au încheiat cu succes. S-a stabilit un nou termen de doi ani pentru semnarea protocolului. Mai mult, protocolul a fost modificat pentru ca intrarea sa în vigoare să necesite aprobarea sau ratificarea de către un număr mai mic de părți contractante, precum și o perioadă de așteptare mai scurtă după aprobarea sau ratificarea respectivă, față de cele specificate în Acordul Interbus. În plus, protocolul reflectă schimbarea denumirii fostei Republici iugoslave a Macedoniei în Republica Macedonia de Nord.
                  
               
                     (6)
                  
                  
                     Din motive de claritate și pentru a se facilita semnarea și intrarea în vigoare rapidă a unui protocol, este adecvat să se elaboreze un nou protocol referitor la serviciile internaționale regulate și serviciile internaționale regulate speciale de transport de călători cu autocarul și cu autobuzul (denumit în continuare „noul protocol”), pentru a reflecta modificările convenite și pentru a înlocui protocolul ce a fost deschis spre semnare până la 16 aprilie 2019.
                  
               
                     (7)
                  
                  
                     Noul protocol ar trebui să faciliteze furnizarea de servicii internaționale regulate și de servicii internaționale regulate speciale de transport de călători cu autocarul și cu autobuzul între părțile contractante și, prin urmare, să conducă la îmbunătățirea legăturilor de transport de călători dintre acestea.
                  
               
                     (8)
                  
                  
                     În vederea facilitării aplicării noului protocol, în special funcționarea comitetului mixt constituit prin articolul 18 din protocol, noul protocol reflectă în mare măsură dispozițiile Acordului Interbus.
                  
               
                     (9)
                  
                  
                     Pentru ca beneficiile sale să nu fie întârziate în mod excesiv, noul protocol prevede intrarea sa în vigoare, pentru părțile contractante care l-au semnat și aprobat sau ratificat, atunci când trei părți contractante, între care și Uniunea, l-au semnat și aprobat sau ratificat.
                  
               
                     (10)
                  
                  
                     Prin urmare, noul protocol ar trebui să fie semnat în numele Uniunii, sub rezerva încheierii sale la o dată ulterioară,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Protocolului referitor la serviciile internaționale regulate și serviciile internaționale regulate speciale de transport de călători cu autocarul și cu autobuzul la Acordul privind transportul internațional ocazional de călători cu autocare și autobuze (Acordul Interbus), care înlocuiește protocolul la Acordul Interbus ce a fost deschis spre semnare între 16 iulie 2018 și 16 aprilie 2019, sub rezerva încheierii acestuia (5).
         
         
            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze protocolul în numele Uniunii.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 23 octombrie 2020.
            
               
                  Pentru Consiliu
               
               
                  Președintele
               
               S. SCHULZE
            
         
         
            (1)  Decizia 2002/917/CE a Consiliului din 3 octombrie 2002 privind încheierea Acordului Interbus referitor la transportul internațional ocazional de călători efectuat cu autocare și autobuze (JO L 321, 26.11.2002, p. 11).
         
            (2)  JO L 321, 26.11.2002, p. 13.
         
            (3)  JO L 321, 26.11.2002, p. 44.
         
            (4)  Decizia (UE) 2018/1195 a Consiliului din 16 iulie 2018 privind semnarea, în numele Uniunii Europene, a unui protocol la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul (JO L 214, 23.8.2018, p. 3).
         
            (5)  Textul protocolului va fi publicat împreună cu decizia privind încheierea sa.